Karen Jespersen (V), 2008-05-15:
Det ved hr. Martin Henriksen sikkert mere om som en, der er kendt for at være aktiv på området.
Men jo, det er også min oplevelse.
Jeg tør ikke stå her og binde mig til at give et løfte, men det, jeg sagde til hr. Flemming Bonne, var, at jeg synes, han skulle give en nærmere beskrivelse af, hvad det er, han efterlyser.
Så kunne jeg vurdere det, og så kunne vi tage en snak om det.
Jamen jeg vil da se på det med stor interesse, for jeg ved jo, der er et engagement i det.
Jeg synes, det er utrolig positivt, at der er - oplever jeg - det store og meget ægte engagement i at sikre, at vi ikke får et land med en meget stor spredning i levevilkår.
Det er jo en problemstilling, som har præget lande som Danmark i mange årtier.
Vi ved fra f.eks. Sverige og Norge, at det også er muligt at vælge forskellige veje.
I Sverige valgte man allerede for en del årtier siden - umiddelbart efter anden verdenskrig, tror jeg - at satse meget bevidst på en centralisering omkring de store byer, fordi man ligesom havde den vurdering, at det var den vej, udviklingen gik, og så kunne man lige så godt understøtte den.
I Norge valgte man en anden vej og satsede meget bevidst på at styrke udkantsområderne.
Men selv om Norge i øvrigt har haft den her meget, meget bevidste politik og har satset utrolig meget på den, sker der alligevel også en centralisering i Norge.
Og det er jo den udvikling tror jeg godt, jeg kan sige - man kan iagttage i alle lande i Europa, i hvert fald i de fleste af dem.
Der ligger et meget stærkt udviklingstræk mod en centralisering omkring de store byer i de moderne samfund.
Og det er vigtigt at spørge, hvordan vi kan modificere den udvikling.
Vi kan sikkert ikke vende den, og det skal vi heller ikke, for vi ved jo, at der er innovationscentre og uddannelsescentre omkring de store byer.
Men man kan modificere udviklingen sådan, at man stræber efter at lægge arbejdspladser, statslige arbejdspladser og uddannelsesinstitutioner - måske ikke altid lige på den yderste ø - men på et sted imellem.
Og vi kan jo se, at der også er mulighed for at vende en udvikling.
Jeg hører så et engagement til, at vi også skal fastholde den positive udvikling og sikre, at den helst går endnu længere, og at vi også får bremset befolkningens afvandring fra nogle af udkantsområderne.
Det har man, sådan som det er foregået, kunnet finde ud af at håndtere, men vi skal bare passe på, at vi ikke i de kommende år får en udvikling, som betyder en så alvorlig affolkning af nogle udkantsområder, at de får svært ved at fungere.
Men det er der i Folketinget en stor vilje til, og det håber jeg også på at der bliver mulighed for at samarbejde om.
Vi har i hvert fald med de regionalpolitiske redegørelser en god anledning til at diskutere hele det her spørgsmål, og det vil vi jo så igen få lejlighed til.
Der vil også være en række konkrete initiativer, og da der nu blev efterlyst noget mere om infrastrukturen, kan jeg sige, at vi får en trafikpolitisk redegørelse, hvor man jo også får mulighed for at diskutere det her.
For det er jo vigtigt, at det ikke bare er noget, der bliver diskuteret særskilt, men at det bliver indarbejdet i alle spørgsmål af betydning for den regionale udvikling, når de er oppe at vende i Folketinget eller på anden vis.
Så jeg tror på, at det faktisk lykkes os at fastholde en udvikling med en robust befolkningssammensætning og gode økonomiske vilkår i alle dele af landet.